BUYuK AJDODLARIMIZNING O‘ZBEKISTON RESPUBLIKASI HUDUDIDAN TAShQARIDA DAFN ETILGAN JOYLARINI ANIQLASh VA OBODONLAShTIRIShGA DOIR ChORA-TADBIRLAR TO‘G‘RISIDA

O‘zbekiston Respublikasi Prezidenti I.A. Karimovning ikkinchi chaqiriq Oliy Majlisning o‘n birinchi sessiyasida buyuk ajdodlarimiz xotirasiga hurmat-ehtiromni yanada kuchaytirish hamda ularning O‘zbekiston Respublikasi hududidan tashqarida dafn etilgan joylarini obodonlashtirish to‘g‘risidagi takliflarini amalga oshirish maqsadida O‘zbekiston Respublikasi Oliy Majlisining Kengashi qaror qiladi:
 1. O‘zbekiston Respublikasi Hukumati (O‘. Sultonov) buyuk ajdodlarimizning tarixiy va ma’naviy nuqtai nazardan muhim ahamiyatga molik, O‘zbekiston Respublikasi hududidan tashqarida dafn etilgan joylarini aniqlash va obodonlashtirish yuzasidan zarur choralar ko‘rsin.
 2. O‘zbekiston Respublikasi Tashqi ishlar vazirligi buyuk ajdodlarimizning dafn etilgan joylarini ta’mirlash va obodonlashtirish to‘g‘risida kelishuvlarga erishish maqsadida tegishli chet davlatlarning vakolatli organlari bilan maslahatlashuvlar o‘tkazsin.
 3. Vazirliklar, davlat qo‘mitalari va idoralar nodavlat notijorat tashkilotlariga buyuk ajdodlarimizning dafn etilgan joylarini ta’mirlash va obodonlashtirish ishlarini amalga oshirishda ko‘maklashsin.
 4. O‘zbekiston Respublikasi Fanlar akademiyasi, ilmiy muassasalar va o‘quv yurtlari buyuk ajdodlarimiz nomi bilan bog‘liq yodgorliklarni aniqlash hamda ularning tarixiy ahamiyatini asoslab berishga qaratilgan chuqur tadqiqotlar o‘tkazsin.
 5. Bobur nomli xalqaro jamg‘armaning buyuk ajdodlarimiz xotirasini tiklash va abadiylashtirishga doir faoliyati ma’qullansin hamda nodavlat notijorat tashkilotlariga buyuk ajdodlarimizning dafn etilgan joylarini ta’mirlash va obodonlashtirish borasidagi ishlarni kuchaytirish, ularning ma’naviy merosini aholi orasida keng yoyishga qaratilgan axborot-ma’rifiy va tarbiyaviy ishlar darajasini oshirish tavsiya etilsin.
 6. O‘zbekiston Milliy axborot agentligi, Teleradio kompaniyasi, Matbuot va axborot agentligi, “Xalq so‘zi” va “Narodnoye slovo” gazetalari tahririyatlari tegishli davlat organlari hamda nodavlat notijorat tashkilotlarining buyuk ajdodlarimiz dafn etilgan joylarini ta’mirlash va obodonlashtirish masalalari bilan bog‘liq faoliyatini keng yoritib borsin.